RÅDETS BESLUTNING af 18. januar 1999 om bemyndigelse af Den Italienske Republik til at indføre en foranstaltning, der fraviger bestemmelserne i artikel 2 og artikel 10 i sjette direktiv (77/388/EØF) om harmonisering af medlemsstaternes lovgivning om omsætningsafgifter (1999/80/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets sjette direktiv (77/388/EØF) af 17. maj 1977 om harmonisering af medlemsstaternes lovgivning om afsætningsafgifter - Det fælles merværdiafgiftssystem: ensartet beregningsgrundlag (1), særlig artikel 27, stk. 1,

under henvisning til forslag fra Kommissionen, og

ud fra følgende betragtninger:

Ifølge artikel 27, stk. 1, i direktiv 77/388/EØF kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i direktivet, for at forenkle afgiftsopkrævningen eller for at undgå visse former for svig eller unddragelse;

ved skrivelse, der indgik i Kommissionen den 19. marts 1998, anmodede Den Italienske Republik om tilladelse til at indføre en foranstaltning, der fraviger bestemmelserne i artikel 2 og artikel 10 i direktiv 77/388/EØF;

i overensstemmelse med artikel 27, stk. 3, i direktiv 77/388/EØF blev de øvrige medlemsstater den 17. april 1998 underrettet om Den Italienske Republiks anmodning;

foranstaltningen tager for det første sigte på at fritage leveringer af skrot og andre materialer til genbrug fra virksomheder, der enten har fast forretningssted og det foregående år har haft en omsætning på 2 mia. ITL eller derunder, eller som ikke har fast forretningssted, for moms, uden at de dog indrømmes fradragsret;

foranstaltningen tager for det andet sigte på at indrømme virksomheder med fast forretningssted og en omsætning uden afgift i det foregående år på mellem 150 mio. ITL og 2 mia. ITL ret til at vælge den almindelige afgiftsordning;

foranstaltningen tager for det tredje sigte på at lade leveringer af ikke-jernholdigt skrot, uanset størrelsen af virksomhedens omsætning uden afgift, omfatte af en afgiftsudsættelsesordning;

ordningen kan udgøre et effektivt middel til at bekæmpe det voksende antal tilfælde af svig i denne sektor;

den særlige ordning opfylder derfor de i artikel 27 i direktiv 77/388/EØF fastsatte betingelser;

Kommissionen vedtog den 10. juli 1996 et arbejdsprogram sammen med en tidsplan for forslag om en gradvis og etapevis fremadskriden mod et fælles momssystem for det indre marked;

tilladelsen skal derfor gives indtil den 31. december 2000, hvorved det så på det tidspunkt kan vurderes, hvorledes undtagelsesbestemmelsen harmonerer med den samlede praksis for det nye fælles momssystem;

undtagelsesbestemmelsen vil ikke få nogen betydning for de af De Europæiske Fællesskabers egne indtægter, der hidrører fra momsen -

VEDTAGET FØLGENDE BESLUTNING:

Artikel 1

Den Italienske Republik bemyndiges til fra den 1. januar 1999 indtil den 31. december 2000 at anvende en særlig afgiftsordning i sektoren for materialer til genbrug samt affald, som omfatter bestemmelser, der fraviger bestemmelserne i sjette direktiv 77/388/EØF.

Undtagelsesbestemmelserne under denne ordning er fastsat i nedenstående artikel 2 og 3.

Artikel 2

Uanset bestemmelserne i artikel 2, stk. 1, i sjette direktiv (77/388/EØF), jf. dog artikel 3, indrømmes der momsfritagelse for leveringer af brugte materialer og affald bestående af bl.a. papir, karton, klude eller glas, som foretages af virksomheder

- der har fast forretningssted, og hvis omsætning uden afgift i det foregående år ligger på under 2 mia. ITL

- eller som ikke har fast forretningssted.

De i første led omhandlede virksomheder, hvis omsætning uden afgift i det foregående år overstiger 150 mio. ITL, kan bemyndiges til ikke at lade disse leveringer omfatte af den i foregående afsnit omhandlede særlige ordning.

Artikel 3

Uanset artikel 10, stk. 2, i direktiv 77/388/EØF er leveringer af ikke-jernholdigt skrot, herunder metaller, der er undergået en foreløbig, grov forarbejdning, der adskiller dem i de mindste dele ved hjælp af enkle grundlæggende tekniske strukturer, omfattet af en afgiftsbetalingsudsættelsesordning.

Denne afgiftsbetalingsudsættelsesordning omfatter ligeledes leveringer af brugte materialer og andet affald end ikke-jernholdigt skrot, der foretages af afgiftspligtige, som arbejder samtidig i sektoren for ikke-jernholdigt skrot og i sektoren for andre materialer til genbrug, for så vidt som transaktionerne vedrørende ikke-jernholdigt skrot ikke er underordnede.

Artikel 4

Denne beslutning er rettet til Den Italienske Republik.

Udfærdiget i Bruxelles, den 18. januar 1999.

På Rådets vegne

O. LAFONTAINE

Formand

(1) EFT L 145 af 13. 6. 1977, s. 1. Direktivet er senest ændret ved direktiv 96/95/EF (EFT L 338 af 28. 12. 1996, s. 89).